BW’OWULIRA nga bagamba nti kati, “ Abakulu tebakyalima kambugu” olwo oyinza okuluyita olwali, era n’okuboggoka oyinza okuboggoka nti, “Mutuggyeeko ppokopoko”.
Ate nno okuva lwe tusemberedde okulonda okwa 2016 oyinza okulowooza nti ddala oyo ppokopoko w’abakulu
ow’okweyombyayombya beenoonyeze obululu obunaabasobozesa okusigala mu bifo bye balimu.
Naye nno omala kujjukira ebizze bibaawo olwo n’olyoka okimanya nti ekyali kibaddewo kisobola okuddamu okubaawo.
Okutegeera nti ekyali kibaddewo kisobola okubaawo, togenda na wala nnyo, oyinza n’okugenda mu mulembe guno ogw’obufuzi bwa Museveni ne NRM.
Ojja kujjukira nti, Bidandi Ssali, Kiiza Besigye ne Mugisha Muntu be baali ennyo ku lusegere lwa Museveni ne balima akambugu okufa obufi. Era ojja kujjukira nti, Baalibaseka Bukenya kati ayogera amafuukuule ye yayanjalanga akambugu Museveni k’akabadde.
Ate nga ne musajjawattu Tinye Sejjusa kati akambugu wuuli eri akalima bw’omu e London. Awo nno bwe kiraalaasibwa nti, “Amama Mbabazi ne mukama we tebakyalima kambugu” kye kiva kyetaagisa wabeewo ekitangaazibwa olw’abantu okubaggya emitima ku nkondo nga bawulira ebyo ebibateeka ku bunkenke.
Wo ayi Mzee Zedde ng’alabye ennaku! Kale bo aba NRM baaba ki? Lwaki bo be basinze okulemwa okulimira awamu akambugu?
Bo bennyini be bali ku lujjuliro okutubegera emmere naye lwaki buli kiseera emmere bagirwaniramu? Mulugube nandiki butakkuta?
Eyakwasibwa ebingi era avunaanyizibwa bingi. Abalemeddwa okulima akambugu kye baba balina okukola enkumbi kwe kuzissa wansi sso si kudda mu kutemagana n’okwonoona emirembe gy’abangi gye beerayirira okukuuma.
Abakooye okulima be badda ku kwetemaggula, bannaffe lwaki muzze mukwetemaggula, , mukooye?
Oba nga mukooye ate akajanja kaaki akabakeezezza okukola kampeyini z’okulonda kwa 2016?
Bagundi bwe munaalemwa okulima akambugu ate ne mudda mu kwetemaggula munaaba mweyiyeeyo mwekka. Sikulimbamu n’akatono kokka.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn